RÅDETS AFGØRELSE af 23. marts 1998 om Det Europæiske Fællesskabs indgåelse af de Forenede Nationers havretskonvention af 10. december 1982 og af aftalen af 28. juli 1994 vedrørende anvendelsen af kapitel XI i denne konvention (98/392/EF)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 43, 113 og artikel 130 S, stk. 1, sammenholdt med artikel 228, stk. 2, første punktum, og stk. 3, andet afsnit,

under henvisning til forslag fra Kommissionen (1),

under henvisning til samstemmende udtalelse fra Europa-Parlamentet (2), og

ud fra følgende betragtninger:

Det Europæiske Fællesskab er signatar af De Forenede Nationers havretskonvention (i det følgende benævnt »konventionen«) og af aftalen vedrørende anvendelsen af kapitel XI i denne konvention (i det følgende benævnt »aftalen«);

konventionen og aftalen er trådt i kraft, og et flertal af Fællesskabets medlemsstater er part i dem; ratifikationsprocessen i de øvrige medlemsstater er i gang;

betingelserne for Fællesskabets deponering af det formelle bekræftelsesinstrument, der er omhandlet i artikel 3 i bilag IX til konventionen, og som der er henvist til i aftalens artikel 4, stk. 4, er opfyldt;

Fællesskabet har siden den 16. november 1994 midlertidigt anvendt aftalen og kapitel XI i konventionen, og det er i øjeblikket midlertidigt medlem af Den Internationale Havbundsmyndighed;

konventionen og aftalen bør godkendes, for at Fællesskabet kan blive part i dem inden for rammerne af sin kompetence;

Fællesskabet skal sammen med deponeringen af det formelle bekræftelsesinstrument afgive en erklæring med angivelse af, for hvilke områder dets medlemsstater har overdraget det kompetence, samt en erklæring i medfør af konventionens artikel 310;

Fællesskabet afstår på nuværende stadium fra at vælge en specifik procedure for bilæggelse af tvister som omhandlet i konventionens artikel 287, men dette spørgsmål vil blive behandlet efter et givet tidsrum;

Fællesskabet og dets medlemsstater deltager i Den Internationale Havbundsmyndigheds arbejde, og de bør derfor samordne de holdninger, de indtager i denne organisation -

TRUFFET FØLGENDE AFGØRELSE:

Artikel 1

1. De Forenede Nationers havretskonvention og aftalen vedrørende anvendelsen af kapitel XI i denne konvention godkendes herved på Det Europæiske Fællesskabs vegne.

2. Teksten til konventionen og teksten til aftalen findes i bilag I.

3. Fællesskabets formelle bekræftelsesinstrument, der findes i bilag II, deponeres hos De Forenede Nationers generalsekretær. Det indeholder en erklæring i medfør af konventionens artikel 310 og en kompetenceerklæring.

Artikel 2

Fællesskabet og dets medlemsstater samordner de holdninger, de indtager i Den Internationale Havbundsmyndigheds organer efter proceduren i bilag III.

Artikel 3

Formanden for Rådet bemyndiges til at udpege den person, der er beføjet til at deponere det formelle bekræftelsesinstrument med bindende virkning for Fællesskabet.

Denne afgørelse offentliggøres i De Europæiske Fællesskabers Tidende.

Udfærdiget i Bruxelles, den 23. marts 1998.

På Rådets vegne

M. MEACHER

Formand

(1) EFT C 155 af 23.5.1997, s. 1.

(2) EFT C 325 af 27.10.1997, s. 14.